Når man tinglyser et forbud mot at en eiendom kan selges eller pantsettes, kaller vi det en urådighet. Det betyr at den som har grunnbokshjemmel til eiendommen ikke kan bestemme fritt over eiendommen. men må ha samtykke fra en bestemt person for å kunne tinglyse dokumenter som gjelder eiendommen. Dette tinglyser vanligvis meglere i forbindelse med salg, men en urådighetserklæring kan også være aktuelt å tinglyse i andre sammenhenger. En urådighet kan skrives inn i et pantedokument, dersom man samtidig vil tinglyse en panterett for et bestemt beløp. Urådigheten kan også formuleres fritt, for eksempel ved å bruke skjemaet "Erklæring om rettighet i fast eiendom". Det er viktig å være klar over at en tinglyst urådighet stanser kun tinglysing av frivillige avtaler. Den stanser ikke tinglysing av tvangsforretninger, og gir ikke vern mot hjemmelshavers kreditorer.